Sassa spartel steeds om toelae te betaalArgieffoto Die Suid-Afrikaanse agentskap vir maatskaplike sekerheid (Sassa) het Woensdag gesê die probleme wat tans ervaar word met die betaling van maatskaplike toelae sal teen die einde van vandeesweek uitgestryk wees. Maroela Media het vroeër berig Sassa moet behoorlik vure doodslaan nadat talle begunstigdes van maatskaplike toelae nie vandeesmaand hul korrekte toelae ontvang het nie. Duisende pensioenarisse het gekla dat hulle sedert Sondag nie in staat is om hul geld by die Sassa-betaalpunte te onttrek nie. Baie van hulle is weggewys en beamptes van Sassa het gesê daar het foute by die stelsel ingesluip. Abraham Mahlangu, waarnemende uitvoerende hoof van Sassa, het in ŉ verklaring bevestig dat die agentskap probleme ervaar met die elektroniese betaling van toelae. “Wat tans aan die gang is, is die gevolg van die oorskakeling van die ou na die nuwe betalingstelsel vir maatskaplike toelaes. Sassa is in die proses om Cash Paymaster Services (CPS) uit te faseer en die Suid-Afrikaanse Poskantoor (SAPO) in te bring om die maatskaplike toelae te betaal soos deur die konstitusionele hof beveel,” het Mahlangu Dinsdag gesê. Sowat 17 miljoen Suid-Afrikaners ontvang toelaes van die staat vir onder meer kinders, afhanklikheid asook pleegsorg. Mahlangu het tydens ŉ radio-onderhoud gesê die stelsel sou na verwagting teen Woensdagoggend verbeter het en dat hulle begunstigdes op ŉ uurlike basis oor die vordering van die rye sal opdateer. Hy het bygevoeg dat Sassa onderneem om teen Woensdagmiddag kospakkies uit te deel as verligting indien daar nog nie verbeterings aan die stelsel is nie om te verseker dat mense nie met leë hande huis toe gaan nie. Hy sê Sassa is oortuig dat die kwessie binne twee tot drie dae uitgestryk sal wees.